മെമു, പാസഞ്ചര് ട്രെയിനുകളില്ല: യാത്രക്കാര് ദുരിതത്തില് പാലക്കാട്: കൂടുതല് ലോക്ക്ഡൗണ് ഇളവുകള് പ്രഖ്യാപിച്ചിട്ടും മെമു, പാസഞ്ചര് ട്രെയിനുകള് സര്വീസ് നടത്താതെ റെയില്വേ. ദീര്ഘദൂര എക്സ്പ്രസുകള് പലതും സര്വീസ് ആരംഭിച്ചിട്ടും സാധാരണക്കാരന് ഏറെ പ്രയോജനമാകുന്ന മെമു സര്വീസുകള് ഇനിയും തുടങ്ങിയിട്ടില്ല. കോയമ്ബത്തൂര്, എറണാകുളം ഭാഗത്തേക്കും രാവിലെയും വൈകീട്ട് തിരിച്ചും മെമു സര്വീസ് ഉടന് ആരംഭിക്കണമെന്നാണ് യാത്രക്കാരുടെ ആവശ്യം. ലോക്ഡൗണിനുശേഷം ട്രെയിന് സര്വീസുകള് പുനഃസ്ഥാപിച്ചപ്പോള് എല്ലാ ട്രെയിനുകളും എക്സ്പ്രസ് സ്പെഷ്യല് ട്രെയിനുകളായാണ് ഓടുന്നത്. ഇതില് റിസര്വ് ചെയ്ത് മാത്രമേ യാത്ര ചെയ്യാനാകൂ. കൂടാതെ നേരിട്ടെത്തി ടിക്കറ്റ് എടുക്കാനോ, സീസണ് ടിക്കറ്റ് എടുക്കാനോ കഴിയുന്നില്ല. ഇത് യാത്രക്കാരുടെ ഏറെ ദുരിതത്തിലാക്കുന്നുണ്ട്. പാസഞ്ചര്, മെമു സര്വീസുകള് ഉടന് വേണം കോയമ്ബത്തൂരിലേക്കും ഷൊര്ണൂര് വഴി എറണാകുളത്തേക്കും കൂടുതല് പാസഞ്ചര്, മെമു സര്വീസുകള് വേണമെന്നാണ് യാത്രക്കാരുടെ ആവശ്യം. യാത്രക്കാരുടെ എണ്ണം കുറവാണെങ്കിലും എക്സ്പ്രസ് ട്രെയിനുകള് സര്വീസ് നടത്തുന്ന റെയില്വേ, നഷ്ടത്തിലാണെന്ന കാരണത്താലാണ് മെമു, പാസഞ്ചര് സര്വീസുകള് വൈകിപ്പിക്കുന്നത്. അന്തര്സംസ്ഥാന ബസ് സര്വീസിന് അനുമതിയില്ലാത്തതിനാല് പലരും ട്രെയിനുകളെയാണ് ആശ്രയിക്കുന്നത്. ട്രെയിനുകള് ഇല്ലാത്തതിനാല് നിലവില് തമിഴ്നാട്ടിലേക്ക് പോകാന് രണ്ട് ബസുകളെ ആശ്രയിക്കുകയാണ്. വാളയാറില് ഇറങ്ങി അതിര്ത്തികടന്ന് തമിഴ്നാട് ബസില് കയറിയാണ് ആളുകള് പോകുന്നത്. മറ്റ് സംസ്ഥാനങ്ങളിലേക്ക് പോകാനും കൂടുതല് പേരും ആശ്രയിക്കുന്നത് ബസുകളെയാണ്. ആവശ്യത്തിന് ട്രെയിനുകളില്ലാത്തതിനാല് കൂടുതല് തുക ചെലവഴിച്ചാണ് യാത്രക്കാര് ബസുകളെ ആശ്രയിക്കുന്നത്. എന്നാല് മെമു, പാസഞ്ചര് ട്രെയിനുകള് ഉടന് ആരംഭിക്കുമെന്ന് റെയില്വേ അധികൃതകര് പറഞ്ഞു. നിലവില് സര്വീസ് നടത്തുന്നതില് തിരക്കില്ലാത്തതാണ് തീരുമാനം വൈകാന് കാരണമെന്നും സ്കൂളുകളും കോളേജുകളും തുറന്ന് ജനജീവിതം സജീവമാകുന്നതോടെ ട്രെയിന് ഗതാഗതം പഴയ രൂപത്തിലാകുമെന്നും അധികൃതര് പറഞ്ഞു.